
                          PATVIRTINTA
                          Šilutės rajono savivaldybės tarybos
                          2026 m.          d. sprendimu Nr. 

[bookmark: _Hlk79583958]
[bookmark: _Hlk80259486]ŠILUTĖS RAJONO SAVIVALDYBĖS KULTŪROS PLĖTROS IR PAVELDO PUOSELĖJIMO PROGRAMOS REZERVO NAUDOJIMO TVARKOS APRAŠAS

I SKYRIUS
BENDROSIOS NUOSTATOS

1. Šilutės rajono savivaldybės (toliau – Savivaldybės) kultūros plėtros ir paveldo puoselėjimo programos rezervo (toliau – Rezervo) naudojimo tvarkos aprašas (toliau – Aprašas) reglamentuoja lėšų projektams kofinansuoti, nenumatytoms iniciatyvoms, kolektyvams skatinti skyrimo tvarką, lėšų naudojimą, atsiskaitymo už jas tvarką bei kontrolę.
2. Aprašui įgyvendinti skirtos lėšos kasmet numatomos Šilutės rajono savivaldybės biudžeto Kultūros plėtros ir paveldo puoselėjimo programoje. Šiai priemonei skiriama lėšų dalis kasmet sudaro ne mažiau kaip 15 procentų visų Kultūros plėtros ir paveldo puoselėjimo programos priemonėms įgyvendinti patvirtintų Savivaldybės biudžeto asignavimų.
3. Šiame apraše vartojamos sąvokos ir terminai atitinka Lietuvos Respublikos kultūros sritį reglamentuojančiuose įstatymuose apibrėžtas sąvokas ir terminus.
	
II SKYRIUS
KULTŪROS PROJEKTŲ DALINIS FINANSAVIMAS, INICIATYVŲ BEI MENINIO MEISTRIŠKUMO SKATINIMAS 

 4. Priemonės lėšos gali būti skiriamos:
             4.1. kultūros projektams, kurie gavo dalinį finansavimą iš Lietuvos kultūros tarybos, Kultūros ministerijos ar kitų valstybinių fondų ar programų, kofinansuoti – skiriant iki 30 procentų projekto vykdytojui paskirtos finansavimo sumos;
              4.2.nenumatytiems renginiams ir (ar) kultūrinėms iniciatyvoms, oficialiai reprezentuojančioms Šilutės rajono savivaldybę, organizuoti; 
              4.3. suaugusiųjų mėgėjų meno kolektyvų išvykoms į Lietuvos nacionalinio kultūros centro organizuojamus respublikinius ar regioninius konkursus, meistriškumo kursus, taip pat  savivaldybės apžiūroms bei Dainų šventės pasirengimo renginiams organizuoti;
              4.4. suaugusiųjų mėgėjų meno kolektyvų veiklos jubiliejų (nuo 10-mečio ir kas penkerius metus), respublikinės nominacijos „Aukso paukštė“ apdovanojimo progomis bei Pasaulio lietuvių dainų švenčių dalyviams skatinti.

III SKYRIUS
LĖŠŲ SKYRIMO TVARKA

  5. Juridiniai asmenys prašymus lėšoms gauti pagal šio Aprašo 4 punktą (kuriuose nurodytas prašomo finansavimo tikslas, trumpai apibūdinama planuojama veikla ir pateikiama detali išlaidų sąmata) Savivaldybės merui gali teikti nuolat, bet ne vėliau kaip iki einamųjų metų lapkričio 15 d.
  6. Kai prašoma kofinansuoti kultūros projektą, pateikiami dokumentai, patvirtinantys kitų finansavimo šaltinių skirtą finansavimą.
  7. Lėšos skiriamos Šilutės rajono savivaldybės administracijos direktoriaus įsakymu, atsižvelgiant į Šilutės rajono savivaldybės kultūros plėtros ir paveldo puoselėjimo programos rezervo lėšų skyrimo komisijos (toliau – Komisija) rekomendacijas ir vadovaujantis šiuo Aprašu bei kitais teisės aktais.
  8. Komisijos sudėtis, jos darbo reglamentas, narių nešališkumo deklaracijos ir konfidencialumo pasižadėjimo formos tvirtinamos Šilutės rajono savivaldybės administracijos direktoriaus įsakymu.
  9. Komisijos sekretoriaus funkcijas atlieka Savivaldybės administracijos direktoriaus įsakymu paskirtas Savivaldybės administracijos darbuotojas.


IV SKYRIUS
ATSAKOMYBĖ, ATSISKAITYMAS IR KONTROLĖ

 10. Juridiniai asmenys (lėšų gavėjai) už panaudotus asignavimus atsiskaito Savivaldybės administracijos Centralizuotos buhalterijos skyriui (toliau – Centralizuotos buhalterijos skyrius), pateikia ketvirtines (ne vėliau kaip iki kito ketvirčio pirmo mėnesio 10 d.) ir metinę biudžeto išlaidų sąmatos vykdymo ataskaitas, kurių formos tvirtinamos Savivaldybės administracijos direktoriaus įsakymu. 
11. Lėšų gavėjai Savivaldybės administracijos Švietimo, sporto ir kultūros skyriaus Kultūros poskyriui (toliau – Kultūros poskyris) pateikia veiklos (turinio) ataskaitą apie pasiektus rezultatus per 30 kalendorinių dienų nuo projekto, renginio ar kitos finansuotos veiklos įgyvendinimo pabaigos, bet ne vėliau kaip iki einamųjų metų gruodžio 20 dienos. Jeigu finansuota veikla baigiama įgyvendinti gruodžio mėnesį, ataskaita pateikiama iki einamųjų metų gruodžio 30 dienos. Veiklos (turinio) ataskaitos formą tvirtina Savivaldybės administracijos direktoriaus įsakymu.
12. Gautos lėšos gali būti naudojamos tik prašyme nurodytiems tikslams ir pagal detalią sąmatą. 
13. Už lėšų naudojimą ne pagal tikslinę paskirtį lėšų gavėjai atsako Lietuvos Respublikos įstatymų nustatyta tvarka, o nepanaudotos arba ne pagal paskirtį panaudotos lėšos privalo būti grąžintos į Savivaldybės biudžetą.
14. Šio Aprašo įgyvendinimo priežiūrą vykdo Kultūros poskyris, lėšų panaudojimo finansinę kontrolę vykdo Centralizuotos buhalterijos skyrius.

V SKYRIUS
BAIGIAMOSIOS NUOSTATOS

15. Šis Aprašas gali būti keičiamas ir papildomas Savivaldybės tarybos sprendimu.
[bookmark: _Hlk80609021]16. Kilę ginčai sprendžiami Lietuvos Respublikos įstatymų nustatyta tvarka.

